গুরু (২০০৭-এর চলচ্চিত্র)
গুরু হল মণি রত্নম পরিচালিত একটি হিন্দি ভাষার চলচ্চিত্র। এতে অভিনয় করেছেন মিঠুন চক্রবর্তী, অভিষেক বচ্চন, ঐশ্বরিয়া রাই, আর্য বব্বর, আর মাধবন এবং বিদ্যা বালান ৷ ছবির ব্যাকগ্রাউন্ড মিউজিক এবং সাউন্ডট্র‍্যাকের দায়িত্বে ছিলেন এ আর রহমান। প্রসঙ্গত, মিঠুন চক্রবর্তী এর আগে হিন্দিতে একই নামের একটি ছবিতে অভিনয় করেছিলেন, যেটি মুক্তি পেয়েছিলো ১৯৮৯ সালে। পাশাপাশি ২০০৩ সালে মুক্তিপ্রাপ্ত একই নামের একটি বাংলা ছবিতেও অভিনয় করেছিলেন। চলচ্চিত্রটি ইন্ডাস্ট্রিয়াল টাইকুন ধীরুভাই আম্বানির বায়োপিক বলে গুজব ছিল। কিন্তু পরিচালক এই দাবিগুলি প্রত্যাখ্যান করে স্পষ্ট করে দিয়েছিলেন যে, এটি কেবলমাত্র কল্পকাহিনীর কাজ। ১২ জানুয়ারি, ২০০৭-এ কানাডার টরন্টোতে এলগিন থিয়েটারে ছবিটি মুক্তি পায়। মুক্তির পর এটি কানাডায় মূলধারার আন্তর্জাতিক প্রিমিয়ারের প্রথম ভারতীয় চলচ্চিত্রে পরিণত হয়। রজার নায়ার প্রোডাকশন কানাডার জন্য স্বত্ব অধিগ্রহণ করে এবং কানাডার টরন্টোতে বেশিরভাগ অভিনেতা-অভিনেত্রী এবং কলাকুশলীদের নিয়ে একটি প্রিমিয়ার অনুষ্ঠিত হয়। চলচ্চিত্রটি ২০০৭এর কান চলচ্চিত্র উৎসবের টাউস লেস সিনেমাস ডু মন্ডে (বিশ্ব সিনেমা) বিভাগে প্রিমিয়ার হয়েছিল। চলচ্চিত্রটি একই শিরোনামে তামিল ভাষায় ডাব করা হয়েছিল এবং তেলেগুতে গুরুকান্ত শিরোনামে মুক্তি পেয়েছিল।